
Vin taxele pe carbon. Comisia Europeană vrea să știe câtă carne consumă 
fiecare cetăţean și cât timp folosește mașina 


Comisia Europeană a început numărătoarea inversă până la întoarcerea în Evul Mediu 


Pentru 2025, statele UE au obligativitatea să transmită Comisiei Europene date 
statistice referitoare consumul de carne al fiecărui cetățean, numărul de ore în 
care circulă cu mașini care nu sunt electrice, numărul de autoturisme pe familie 
sau numărul de zboruri private într-un an. Datele colectate vor fi utilizate pentru 
stabilirea amprentei de carbon și introducerea unei suprataxări împovărătoare. 


Comisia 
Europeană a completat Regulamentul delegat (UE) 2020/256 cu noi date statistice pe 


care statele Uniunii Europene sunt obligate să le colecteze și să le transmită la Bruxelles. 
Deși justificarea măsurii ar fi legată de Comunicarea Comisiei intitulată „Pregătiţi pentru 
55”, care are în vedere o propunere de recomandare privind asigurarea unei tranziţii 
echitabile către neutralitatea climatică, datele vor fi utilizate pentru stabilirea amprentei 
de carbon. 


În fapt, unul dintre participanţii la Forumul Economic de la Davos a anunţat că se lucrează 
la dezvoltarea unui soft care să urmărească cetățenii unde călătoresc, cu ce mijloc de 
transport, ce mănâncă, ca să calculeze amprenta de carbon. Pentru că aplicarea ei în 
transporturi, în încălzirea locuinţelor și în alimentaţie a fost cumva amânată, românii nu 
prea știu despre ce este vorba în povestea cu amprenta de carbon. Autorităţile evită și ele 
să aprofundeze subiectul, pentru a adormi vigilența populaţiei. Ceea ce se va întâmpla 
însă va fi o întoarcere în Evul Mediu din punct de vedere al nivelului de trai. Comisia 
Europeană tot vorbește despre tranziția echitabilă și protejarea persoanelor vulnerabile în 
ce privește sărăcia energetică și mobilitatea. Cuvinte care ascund, de fapt, taxe uriașe 
care se vor impune celor care circulă cu autoturisme care nu sunt electrice, inclusiv pe 
mijloacele de transport în comun, taxe pe consumul de carne, taxe pe încălzirea locuinței 
care nu este făcută cu energie electrică din regenerabile și tot așa. 


Prohibiţie generalizată 


Mulți spun că nu au cum să interzică în România circulația mașinilor care nu sunt electrice 
sau încălzirea pe gaze și pe lemne. Evident că nu vor interzice, ci doar le vor face 
prohibitive. În România experimentul deja a început, prin practicarea unor tarife RCA pe 
care din ce în ce mai puţini oameni și le permit. Urmează o altă măsură, deja legiferată la 
nivel european, a majorării consistente a prețurilor rovinietelor, în funcţie de nivelul de 
poluare al mașinilor, precum și o creștere a impozitării autoturismelor pe aceleași criterii. 


Astfel că, până la introducerea taxei pe carbon în transporturi, în România numărul de 
autoturisme care mai circulă pe șosele se va înjumătăți. Tranziţia justă înseamnă, pentru 
Comisia Europeană, acordarea unor subvenții de la stat, pe o perioadă limitată, doar 
pentru persoanele aflate deja la limita subzistenţei, ca să-și permită să achite o factură la 
încălzire, și asta dacă își menţine o temperatură în case de 18, maximum 19 grade C, sau 
să circule cu autobuzul. La prețurile exorbitante pentru orice, de la hrană și încălzire până 
la transport, ceilalți, cu venituri medii, vor fi aliniaţi, ca nivel de trai, la nivelul celor aflaţi 
la limita subzistenței, iar cei cu venituri mari vor trebui să se mulțumească cu un nivel de 
trai mai scăzut. Singurii care își vor permite orice vor fi miliardarii , care vor avea bani să 
polueze cât vor. Ca o paranteză, evident că dioxidul de carbon nu înseamnă poluare. 


Ce trebuie raportat la UE 


România este obligată să raporteze la Comisia Europeană, pentru fiecare cetățean, care 
este distanţa pe jos până la cel mai apropiat spaţiu verde public, posibilitatea de a accesa 
locul de muncă, școală sau universitate într-un interval de 1 oră, cu mijloace de transport 
public, cu bicicleta sau pe jos, forma de transport principală utilizată, precum și cea 
secundară. Totodată, Comisia Europeană vrea să știe frecvența consumului de carne, 
carne de pasăre sau pește, numărul de autoturisme personale, în leasing sau de serviciu 
din gospodărie, anul primei înmatriculări a autoturismului (cel mai vechi) și anul primei 
înmatriculări pentru cel mai nou, numărul de zboruri private sau de afaceri în interiorul 


Europei și în afara acesteia, precum și numărul de ore petrecute într-o mașină 
neelectrică, ca șofer, într-o perioadă obișnuită de 7 zile. 


